Αθήνα: 23.07.2014

Αρ. Πρωτ.:2705

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Εδώ και τώρα λήψη μέτρων για τα ΚΕΠΑ!**

**3 χρόνια προβλήματα, ταλαιπωρία, σοβαρές αδυναμίες**

Η Ε.Σ.Α.μεΑ. επισημαίνει συνεχώς ότι οι σοβαρές αδυναμίες και τα προβλήματα οργάνωσης του νέου συστήματος πιστοποίησης της αναπηρίας είναι αποτέλεσμα του εξαρχής στρεβλού σχεδιασμού οργάνωσης και λειτουργίας των ΚΕΠΑ. Γεγονός αδιαμφισβήτητο είναι ότι τα τεράστια προβλήματα του νέου συστήματος πιστοποίησης της αναπηρίας επιφέρουν σημαντικά οικονομικά και κοινωνικά προβλήματα στη ζωή των ατόμων με αναπηρία και των οικογενειών τους, γι’ αυτό και χρειάζεται ένα οργανωμένο σχέδιο ουσιαστικής ανασυγκρότησής του.

Στα 3 χρόνια λειτουργίας του ΚΕΠΑ ζητούνται άμεσα μέτρα! Το ΚΕΠΑ δεν μπορεί και δεν πρέπει να συνεχίσει να αποτελεί χρήσιμο δημοσιονομικό εργαλείο μείωσης των κοινωνικών δαπανών. Το Κέντρο Πιστοποίησης Αναπηρίας απαιτείται να σχεδιαστεί βάσει την νέας δικαιωματικής προσέγγισης για την αναπηρία, όπως αυτή αποτυπώνεται στη Διεθνή Σύμβαση για τα δικαιώματα των ατόμων με αναπηρία που κυρώθηκε από τη Βουλή των Ελλήνων με το ν. 4074/2012.

Με επιστολή της στο υπουργείο Εργασίας, η ΕΣΑμεΑ καταθέτει αναλυτικά τις προτάσεις της, ενώ καταγράφει τα μεγαλύτερα προβλήματα των τελευταίων 3 χρόνων.

Οι Γνωματεύσεις Αναπηρίας και οι αποφάσεις των Υγειονομικών Επιτροπών δεν είναι επαρκώς αιτιολογημένες βάσει ιατρικών στοιχείων. Εκατοντάδες είναι οι καταγγελίες των εξεταζόμενων, που αναφέρονται σε πλημμελή γνώση των ιατρών επί των ιατρικών δικαιολογητικών που είχαν καταθέσει στο στάδιο προελέγχου. Ομοίως τοποθετείται και ο «Συνήγορος του Πολίτη».

Τραγικές αποκλίσεις των ποσοστών αναπηρίας μεταξύ Γνωματεύσεων που είχαν εκδοθεί από τις προ ισχύουσες Υγειονομικές Επιτροπές Νομαρχιών Ασφαλιστικών Ταμείων και λοιπών φορέων και Γνωματεύσεων Αναπηρίας ΚΕΠΑ. Οι αποκλίσεις αυτές δεν μπορούν να αιτιολογηθούν λόγω και της ανεπαρκούς ιατρικής τεχνικής κρίσης που χαρακτηρίζει τις Γνωματεύσεις ΚΕΠΑ. Ανάλογα είναι και τα συμπεράσματα που έχει εξάγει η Ανεξάρτητη Αρχή «Συνήγορος του Πολίτη».

Οι Υγειονομικές Επιτροπές των ΚΕΠΑ χωρίς καμία αιτιολόγηση προχωρούν στην αναγραφή νέων ορολογιών στις Γνωματεύσεις Αναπηρίας, που δεν συμπίπτουν με τις ιατρικές εκθέσεις θεραπόντων ιατρών ακόμα και εξειδικευμένων Κέντρων Δημοσίων Νοσοκομείων, κάτι που οδηγεί αναπόφευκτα στη διακοπή οικονομικών και κοινωνικών παροχών.

**Το Αναπηρικό κίνημα μεταξύ άλλων ζητά:**

Να λειτουργήσουν ΚΕΠΑ σε όλες τις νησιωτικές περιοχές και να δοθούν ειδικά οικονομικά κίνητρα στα μέλη των Υγειονομικών Επιτροπών που καλούνται να εξετάσουν τους αιτούντες στον τόπο διαμονής τους. Σύμφωνα με καταγγελίες αιτούντων και σωματείων ατόμων με αναπηρία νησιωτικών περιοχών, η αναμονή ξεπερνάει και τον ένα χρόνο!

Να εκδοθούν άμεσα δύο εγκύκλιοι: α) οι γνωματεύσεις ΚΕΠΑ, που αφορούν σε αναπηρίες/παθήσεις που εντάσσονται στον Πίνακα των 43 μη αναστρέψιμων αναπηριών/παθήσεων, και έχουν εκδοθεί από το Σεπτέμβριο του 2011 από τις ΑΥΕ ή ΒΥΕ ΚΕΠΑ, θα ισχύουν επ’ αόριστο, σύμφωνα με όσα προβλέπονται στη σχετική Υπουργική Απόφαση, μέσω απλής αίτησης του δικαιούχου στις διοικητικές υπηρεσίες των ΚΕΠΑ, β) τα άτομα με Γνωματεύσεις Αναπηρίας, που έχουν εκδοθεί πριν την ίδρυση του ΚΕΠΑ, να προσέρχονται στις διοικητικές υπηρεσίες των ΚΕΠΑ και να καταθέτουν ιατρικό φάκελο με τα απαιτούμενα ιατρικά δικαιολογητικά, προκειμένου να εξεταστεί από αρμόδια τριμελή επιτροπή χωρίς να απαιτείται η φυσική παρουσία του αιτούντα για τη χορήγηση νέας Γνωμάτευσης ΚΕΠΑ, εάν η αναπηρία τους ανήκει στις προαναφαιρόμενες 43.

Να συγκλειστεί άμεσα η Επιστημονική Επιτροπή που καθορίζει τις μη αναστρέψιμες αναπηρίες, για την εξέταση αιτημάτων που έχουν υποβληθεί από οργανώσεις ατόμων με αναπηρία και χρόνιες παθήσεις για την ένταξη πρόσθετων κατηγοριών αναπηρίας/χρόνιας πάθησης στον πρόσφατο Πίνακα των 43 μη αναστρέψιμων παθήσεων. Σημειώνεται ότι για αναπηρίες που είναι κληρονομικές και εκδηλώνονται εκ γενετής ή στην παιδική/νεανική ηλικία (αιμορροφιλία, νεανικός διαβήτης τύπου 1 κ.ά.) και δεν έχουν συμπεριληφθεί στον Πίνακα των μη αναστρέψιμων παθήσεων έχουν κατατεθεί στην Επιστημονική Επιτροπή του άρθρου 7 ιατρικές γνωματεύσεις από επιστημονικές εταιρείες ή θεράποντες ιατρούς τους. Επίσης εδώ και μεγάλο χρονικό διάστημα οι πάσχοντες από την HIV/AIDS Λοίμωξη ζητούν διόρθωση του Πίνακα για να εξασφαλισθεί ότι κάθε οροθετικός στον HIV/AIDS που βρίσκεται σε αντιρετροϊκή αγωγή λαμβάνει ποσοστό τουλάχιστον 50%. Η διόρθωση αυτή αναμένεται εδώ και ένα χρόνο, ενώ οι αποφάσεις που εκδίδονται από τα ΚΕΠΑ θέτουν εκατοντάδες οροθετικούς εκτός προγραμμάτων οικονομικής ενίσχυσης. Άμεσα επίσης απαιτείται η διόρθωση του Πίνακα Προσδιορισμού Ποσοστών Αναπηρίας ως προς την λανθασμένη ορολογία της Δρεπανοκυτταρικής νόσου και των κριτηρίων που τίθενται για την πιστοποίηση και την αξιολόγηση της νόσου και η συμπλήρωση του ανωτέρω Πίνακα με την ενδιάμεση μορφή μεσογειακής αναιμίας. Παράλληλα στον Πίνακα δεν εντάσσονται 160 σπάνιες παθήσεις που έχουν καταγραφεί από την Πανελλήνια Ένωση Σπανίων Παθήσεων. Το πλείστο των σπανίων παθήσεων που έχουν καταγραφεί στην χώρα μας από το προαναφερθέν Σωματείο παραμένουν άγνωστες και μη αξιολογήσιμες από το Ειδικό Σώματα Ιατρών ΚΕΠΑ.

Να αρθεί η υποχρεωτική κατάθεση πρόσφατων ιατρικών εξετάσεων εντός του τελευταίου τετραμήνου από άτομα με χρόνιες κληρονομικές παθήσεις, αφού αυτή η διαδικασία σε πολλές περιπτώσεις επιβαρύνει άσκοπα τα οικονομικά των ασφαλιστικών ταμείων, όπως και την υγεία των αιτούντων (π.χ. μαγνητικές τομογραφίες, αξονικές κ.λπ.).

Να προβλεφθεί επιστημονική και κοινωνική εκπαίδευση των μελών του Ειδικού Σώματος Ιατρών ΚΕΠΑ:

η επιμόρφωσή τους για την επιστημονική διαδικασία της πιστοποίησης και αξιολόγησης της αναπηρίας δεν μπορεί να αρκεστεί σε ένα 5άωρο, όπως συνέβαινε έως και σήμερα.

Να προβλεφθούν θεσμικά μέτρα για την εξυπηρέτηση των επικοινωνιακών αναγκών κωφών –βαρήκοων ατόμων, μέσω της παροχής διερμηνείας νοηματικής γλώσσας στις διοικητικές και υγειονομικές υπηρεσίες των ΚΕΠΑ, όπως και τυφλών ατόμων με την έκδοση εντύπου υλικού οδηγιών συμπλήρωσης των αιτήσεων σε μορφή Braille κ.λπ.

Να καταργηθεί η απαίτηση καταβολή του ποσού των 46€ από τους αιτούντες την πιστοποίηση της αναπηρίας τους κατά την κατάθεση της αίτησής τους. Αυτό το οικονομικό μέτρο είναι δυσβάστακτο για τα άτομα με αναπηρία που επιβιώνουν με πενιχρά οικονομικά μέσα και παράλληλα καταργεί το δημόσιο χαρακτήρα της ανωτέρω διαδικασίας.

Να προβλεφθεί κανονιστικό πλαίσιο λειτουργίας του συστήματος κατ’ οίκον εξέτασης για τα άτομα με βαριές και πολλαπλές αναπηρίες καθώς και για όσους διαβιούν σε δυσπρόσιτες περιοχές.

***Η επιστολή με τα αιτήματα αναλυτικά επισυνάπτεται.***

Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**